IV Setmana Europea de la Mobilitat a Gandia
18 setembre 2018

## IV Setmana Europea de la Mobilitat a Gandia18 setembre 2018Última actualització: 14 juliol 2025

![](../gestion/img/_AO_0929-copia.jpg)  
  

El **regidors de Mobilitat Sostenible i Trànsit i Mobilitat, Xavi Ródenas i Àngels Pérez**, respectivament, han presentat aquest matí les activitats programades amb motiu de la celebració de la Setmana Europea de la Mobilitat a Gandia, del 19 al 28 de setembre, sota el lema _“Combina i mou-te!”_.

        _“Cal recordar que és la quarta edició ja, que no s’havia celebrat abans, llevat d’activitats puntuals i simbòliques. Això demostra que per al govern local la mobilitat sostenible és una prioritat, amb polítiques transversals que impliquen directament a dos departaments, però també a la resta d’Ajuntament. Estem fent un esforç important en la implementació, acabament i millora dels carrils i anells ciclistes, la xarxa pública de bicicletes, aparcaments per a bicis privades, peatonalització de carrers, camins escolars segurs, carrers 30; així com d’educació i sensibilització”_, ha recordat Ródenas.

        Com ha explicat Pérez, les activitats de la Setmana Europea de la Mobilitat s’inicien demà **dimecres, 19 de setembre, a les 9.30 h, amb un Plenari infantil** sobre educació vial, amb la col·laboració de la DGT. _“El Ple d’enguany té el lema: “Si jo fóra alcalde/alcaldessa, quines serien les accions en educació vial a la ciutat?. El curs passat, l’alumnat de 5è primària va fer redaccions al respecte. Enguany, a 6è, s’ha triat la millor redacció per curs i escola, que es llegirà al plenari. Cal dir, que el nivell és molt alt”_.

        A les **13.30 h, hi haurà una xerrada informativa** dirigida a famílies i professorat al voltant dels Camins escolars segurs. En aquesta primera fase s’implantarà el joc de la Serp, amb la col·laboració de la DGT. _“Com recordareu, el darrer dia del curs passat es van fer els camins escolars segurs de forma simbòlica a tots els centres educatius. Tal i com vam anunciar també, s’iniciaran de forma experimental als col·legis Roís de Corella (Gandia) i Joan XXIII (Grau). Però la intenció és instaurar-los de forma progressiva a tots els centres abans que finalitze el curs”_.  

        Entre les **16 i les 20 h, a la Casa de la Marquesa**, es desenvoluparà la **Jornada Municipis Sostenibles**, amb el títol “Canvi Climàtic i Energia Sostenible”. Xerrades, tallers i informació sobre energies renovables. Està organitzada per ASELEC i la Diputació de València.

        El **divendres, 21 de setembre**, es posarà en marxa la **nova base de SaforBici a Beniopa**, que es trasllada de l’entrada al centre del districte. Així com la **col·locació de 16 aparcaments per a bici privada** en els diferents trams del Passeig de les Germanies. Cada illa del passeig tindrà un mínim de 2 arcs per a bicis.

        El **dissabte, 22 de setembre**, amb motiu del **Dia Mundial Sense Cotxes**, hi ha prevista una **Bicicletada familiar** pels diferents carrils bici de la ciutat. Hi haurà llimonada popular. La eixida serà la Font del Parc del País Valencià, a les 10 h. Hi haurà guia.

        El **diumenge, 23 de setembre**, tindrà lloc el **XXVII Dia de la Bici a la Plaça El·líptica**, organitzat per l’associació veïnal. La concentració serà a les 9.30 h i l’eixida a les 10 h, a la plaça, cap als Ullals de la Marjal de Gandia.

        El **dilluns, 24 de setembre**, es col·locaran **vinils MetreMinut** a diferents llocs de la ciutat. Durant tot el dia, la brigada municipal la dedicarà a **marcar els carrers 30**, per a limitar la velocitat dels cotxes i protegir vianants i ciclistes. S’amplien aquests ciclo-carrers.  

        El **dijous, 27 de setembre**, es posarà en marxa la **base de SaforBici al polígon Alcodar**.

        Finalment, del **24 de setembre al 19 d’octubre**, les escoles poden participar a **Tallers d’ús de bicicletes**.

[Twittear](https://twitter.com/share)